R E L A C I O N 

PËR

PROJEKTLIGJIN “PËR RATIFIKIMIN E MARRËVESHJES, NDËRMJET REPUBLIKËS SË SHQIPËRISË DHE REPUBLIKËS 

SË KOSOVËS, PËR STATUSIN E ANËTARËVE TË FORCAVE 

TË ARMATOSURA TË REPUBLIKËS SË SHQIPËRISË DHE TË FORCËS SË SIGURISË SË REPUBLIKËS SË KOSOVËS GJATË QËNDRIMIT TË TYRE TË PËRKOHSHËM NË TERRITORIN 

E SHTETEVE PËRKATËSE”

Me dëshirën për forcimin e bashkëpunimit ushtarak dypalësh dhe në vijim të zhvillimit të aktiviteteve të përbashkëta, Ministria e Mbrojtjes e Republikës së Shqipërisë dhe Forca e Sigurisë së Republikës së Kosovës kanë nënshkruar në Prizren, më 1.7.2013, marrëveshjen ndërmjet Republikës së Shqipërisë dhe Republikës së Kosovës, për statusin e anëtarëve të Forcave të Armatosura të Republikës së Shqipërisë dhe të Forcës së Sigurisë së Republikës së Kosovës gjatë qëndrimit të tyre të përkohshëm në territorin e shteteve përkatëse.

Marrëveshja rregullon procedurat e hyrjes, daljes, qëndrimit të përkohshëm dhe statusin e anëtarëve të Forcave të Armatosura të Republikës së Shqipërisë dhe Forcës së Sigurisë së Kosovës në territorin e shteteve përkatëse. Hyrja e forcave ushtarake bëhet vetëm në rastet e stërvitjeve të përbashkëta, trajnimit, kalimit transit dhe në rastet e operacioneve të dhënies së ndihmës humanitare apo atyre të kërkim-shpëtimit. Marrëveshja, gjithashtu, rregullon çështjen e juridiksionit në rastet kur kemi aksidente/incidente me pasojë dëmtimin fizik të personelit ose dëme materiale. 

Në nenin 4, të marrëveshjes, saktësohet se anëtarët e forcës së shtetit dërgues gjatë hyrjes në territorin e shtetit pritës duhet të jenë të pajisur me pasaporta ose me karta ushtarake identiteti dhe të jenë të pajisur me urdhrin e lëvizjes kolektive. Përbërësit civilë ose personat në varësi të personelit ushtarak duhet të jenë të pajisur me pasaporta ose karta identiteti. 

Në nenin 5 sqarohet se autoritetet kompetente tё shtetit dërgues do të informojnë autoritetet kompetente të shtetit pritës për numrin, tipin dhe çdo informacion tjetër të nevojshëm për armët luftarake, që anëtarët e Forcës së shtetit dërgues do të kenë me vete gjatë qëndrimit të përkohshëm në shtetin pritës. Personeli i Forcës së shtetit dërgues mund të mbajë armë, në zbatim të urdhrave të lëshuara nga autoritetet përkatëse të shtetit dërgues. 

Autoritetet e shtetit dërgues do t’i shqyrtojnë me dashamirësi kërkesat nga shteti pritës për sa i përket çështjes së armatimit. Nё rast se shteti pritës gjykon se siguria publike dhe rendi kushtetues i tij kërcënohet nga ana e njё anëtari tё Forcës sё shtetit dërgues, shteti pritës mund tё kёrkojё largimin e menjёhershёm tё anëtarit/personit nё fjalё nga territori i tij. Autoritetet e shtetit dёrgues pajtohen me këtë kërkesë.

Në nenin 8, të marrëveshjes, përcaktohet juridiksioni i forcave në territorin reciprok. Në respektim të legjislacionit të brendshëm të të dy shteteve, autoritetet kombëtare të shtetit dërgues kanë të drejtë të ushtrojnë brenda territorit të shtetit pritës, juridiksion disiplinor, civil dhe penal mbi anëtarët e Forcës së shtetit dërgues. Pavarësisht sa më sipër, shtetit pritës i njihet juridiksioni mbi personelin ushtarak të shtetit dërgues apo mbi përbërësit civilë dhe personat në varësi, në rastet e shkeljeve që janë të dënueshme nga legjislacioni i shtetit pritës, por nuk janë të dënueshme nga legjislacioni i shtetit dërgues.

Gjithashtu, shteti pritës ka juridiksion ekskluziv dhe të drejtë parësore të ushtrimit të juridiksionit edhe në rastet kur një nga subjektet e mësipërme kryen: shkelje që kanë të bëjnë me sigurinë e shtetit pritës, veprën penale të  plagosjes së rëndë, të vrasjes, vepra të tjera penale kundër integritetit fizik dhe seksual, me përjashtim të rastit kur këto veprime janë drejtuar kundër një anëtari të Forcës së shtetit dërgues. Për a i përket juridiksionit konkurrues, shtetet do të bashkëpunojnë maksimalisht për të gjetur një zgjidhje të përbashkët. 

Në, qoftë, se shteti që ka të drejtën parësore vendos të mos ushtrojë juridiksion, ai duhet të njoftojë autoritetet e shtetit tjetër, sa më shpejt që të jetë praktikisht e mundur. Autoritetet e shtetit që kanë të drejtën parësore të ushtrimit të juridiksionit do t’i përgjigjen me dashamirësi kërkesës nga autoritetet e shtetit tjetër për një përjashtim nga e drejta e tij në rastet kur shteti tjetër mendon që një përjashtim i tillë është i një rëndësie të veçantë. Nёse shteti pritёs heq dorё nga e drejta për tё ushtruar juridiksion penal ndaj një anëtari tё Forcës së shtetit dёrgues, përbërësi civil apo personi në varësi, shteti dërgues e largon pa vonesё tё dyshuarin nga territori i shtetit pritës. 

Neni 10, i marrëveshjes, përmban dispozita lehtësuese për personelin ushtarak të vendit dërgues, që aplikojnë vendet anëtare të Aleancës. Forcat e shtetit dërgues do të jenë të përjashtuara nga pagesat doganore për importimin e pajisjeve të nevojshme për ushtrimin e detyrës dhe të sasive të arsyeshme të ushqimeve apo të furnizimeve të tjera ekskluzive për Forcën. Gjithashtu, pa doganë do të importohen dhe do të eksportohen automjetet e shërbimit, sendet dhe mobiljet personale. Automjetet për përdorim personal importohen pa doganë, por ato nuk do të përjashtohen nga taksat kombëtare të shtetit pritës.

Në marrëveshje janë përfshirë, gjithashtu, dispozita për mbrojtjen e mjedisit dhe të shëndetit.

Në nenin 14 saktësohet se pretendimet për dëme të shkaktuara pasurisë së shtetit pritës nga anëtarët e forcës së shtetit dërgues, gjatë ushtrimit të detyrës dhe jashtë saj, do të trajtohen sipas legjislacionit civil të shtetit pritës. 

Pretendimet për dëmshpërblim nga palët e treta, në rast dëmesh të shkaktuara pasurisë së tyre nga anëtarët e Forcës së shtetit dërgues, trajtohen nga autoritetet kompetente të shtetit pritës, të cilat kanë detyrën të informojnë menjëherë autoritetet kompetente të shtetit dërgues. Këto të fundit analizojnë rastin dhe dërgojnë pranë autoriteteve të shtetit pritës raportin e tyre. Autoritetet kompetente të shtetit pritёs vendosin nёse duhet paguar dëmshpërblimi dhe nё çfarё shume ёshtё i justifikuar pretendimi i palës së dëmtuar, sipas ligjit tё shtetit pritёs. Dëmshpërblimi i paguhet palës së tretë të dëmtuar duke zbatuar raportin: 75% e shumës së dëmshpërblimit nga shteti dërgues dhe 25% nga shteti pritës. Autoriteti i shtetit pritёs paguan shumёn e kompensimit nё monedhën e tij vendase. Ai i kërkon autoritetit tё shtetit dёrgues tё rimbursojё shumёn e paguar. Autoriteti i shtetit dёrgues rimburson shumёn pёrkatёse brenda tre muajve.

Në nenin 15 përcaktohet që palët tërheqin pretendimet e tyre për plagosjen ose vdekjen e çdo anëtari të Forcës të ndodhur gjatë kryerjes së detyrave zyrtare, me përjashtim të rasteve kur pasoja ka ardhur për shkak të veprimeve me dashje ose nga pakujdesia.

Mosmarrëveshjet qё dalin gjatë zbatimit apo që rrjedhin nga interpretimi i kësaj marrёveshjeje do të zgjidhen me mirëkuptim ndërmjet palëve. 

Palët do të caktojnë pikat reciproke të kontaktit, të cilat do të shkëmbejnë informacionin e nevojshëm për zbatimin e kësaj marrëveshjeje. Marrëveshja hyn në fuqi datën e njoftimit të fundit pasi palët të përmbushin procedurat e brendshme ligjore për hyrjen në fuqi të marrëveshjes. 

Marrëveshja është në fuqi për një periudhë të pacaktuar kohe dhe mund të amendohet me pëlqimin e përbashkët, me shkrim, të palëve.

Institucioni zbatues për marrëveshjen është Ministria e Mbrojtjes.

